
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	17 februarie 2014

	Nr.
	4c-7/767


R A P O R T

 asupra propunerii legislative privind modificarea LEGII nr.53 din 24 ianuarie 2003, Codul Muncii 
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 640/2013 din 16 decembrie 2013, cu dezbaterea pe fond, în procedură obişnuită, a propunerii legislative privind modificarea LEGII nr.53 din 24 ianuarie 2003, Codul Muncii. 

La întocmirea prezentului raport Comisia a avut în vedere:

· avizul favorabil al Consiliului Legislativ (nr.680/04.07.2013)

· punctul de vedere, negativ, al Guvernului (nr.1875/11.10.2013).

Propunerea legislativă are ca obiect de reglementare modificarea şi completarea Legii nr.53/2003 – Codul Muncii, republicată, cu modificările şi completările ulterioare, în sensul declarării zilelor de sărbătoare legală ca zile lucrătoare pentru societăţile comerciale private ce au ca domeniu de activitate comerţul cu amănuntul al florilor, plantelor şi seminţelor, comerţ cu amănuntul al animalelor de companie şi a hranei acestora, în magazine specializate, şi compensarea cu timp liber corespunzător, în următoarele 30 de zile, pentru salariaţii care lucrează în aceste societăţi.
În raport de conţinutul său, propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa comisiei din 11 februarie 2014 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice:
· d-na Georgeta Bratu, Secretar de Stat
· d-l Eduard Corjescu – director.

La lucrările comisiei şi-au înregistrat prezenţa 22 deputaţi, din totalul de 24 membri ai comisiei.

Raportul comisiei a fost adoptat cu majoritate de voturi (2 voturi împotrivă).

Propunerea legislativă a fost respinsă de Senat în şedinţa din 10 decembrie 2013.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· nu sunt respectate normele de tehnică legislativă stabilite prin Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare;
· se încalcă principiul egalităţii în drepturi, ceea ce contravine prevederilor constituţionale ale art.16. 
· între conţinutul Expunerii de motive şi textul propunerii legislative există o neconcordanţă în sensul că în instrumentul de prezentare şi motivare se doreşte declararea zilelor de sărbătoare legală, pentru societăţile comerciale private ce au ca domeniu de activitate comerţul cu amănuntul al florilor, plantelor şi seminţelor, comerţ cu amănuntul al animalelor de companie şi a hranei acestora, în magazine specializate, iar prin conţinutul său propunerea legislativă are ca obiect exceptarea unităţilor menţionate anterior de la prevederile art.134, articol care face referire la pauza de masă.

· art.141 şi următoarele din Codul muncii precizează care sunt unităţile în care se lucrează şi în zilele de sărbătoare legală, datorită specificului acestora, precum şi faptul că salariaţii care lucrează în astfel de unităţi au dreptul la compensarea cu timp liber corespunzător, acordat în următoarele 30 de zile, ceea ce face ca textul propus la pct. 2 din iniţiativă să devină inutil.


PREŞEDINTE,



SECRETAR,


Florin Iordache



Cristina Ancuţa Pocora

Întocmit,

Consilier parlamentar Elena Anghel 

